8. Dohoda o stabilizácii a pridružení medzi ES a Srbskom (
Pred hlasovaním o pozmeňujúcom a doplňujúcom návrhu 4:
Ulrike Lunacek
Chcela by som k tomuto pozmeňujúcemu a doplňujúcemu návrhu 4, ktorý sme predložili spolu s pani Brantnerovou, predložiť ústny pozmeňujúci a doplňujúci návrh, ktorým sa odstráni jeho druhá časť. Jeho znenie by malo byť: "vyzýva Srbsko, aby začalo dialóg s Kosovom bez toho, aby naďalej nastoľovalo otázku nových rokovaní o jeho statuse".
Dúfam, že to podporíte.
Bernd Posselt
(DE) Chcel by som len odporučiť, aby sme za týchto okolností hlasovali za tento návrh.
Jelko Kacin
Vzhľadom na význam ľudských práv by som chcel pri hlasovaní o pozmeňujúcom a doplňujúcom návrhu 8 použiť hlasovanie podľa mien. Návrh sa týka prekvapujúceho a nešťastného rozhodnutia srbskej vlády nezúčastniť sa na slávnostnom udeľovaní Nobelovej ceny za mier v Osle. Pozmeňujúci a doplňujúci návrh zároveň chváli rozhodnutie srbského ombudsmana zúčastniť sa na slávnosti v mene srbského ľudu. Je to odkaz Srbsku a všetkým ostatným budúcim kandidátskym štátom, že vyjednávanie o ľudských právach je neprijateľné.
S cieľom získať širšiu podporu pre tento pozmeňujúci a doplňujúci návrh chcem tiež predložiť veľmi krátky ústny - v zásade kompromisný - pozmeňujúci a doplňujúci návrh, ktorý pôvodne pripravila pani Maria Eleni Koppová. Chcem pridať slovo "pôvodným" medzi slová "nad" a "rozhodnutím", takže znenie bude: "vyjadruje poľutovanie nad pôvodným rozhodnutím vlády nezúčastniť sa na slávnostnom udeľovaní Nobelovej ceny za mier, ktoré sa uskutočnilo 10. decembra v Osle; na druhej strane víta iniciatívu ombudsmana zúčastniť sa na slávnosti ako zodpovedné a chvályhodné rozhodnutie".
Naliehavo žiadam všetkých svojich kolegov, aby tento pozmeňujúci a doplňujúci návrh podporili.
